RESOLUCIÓN do 26 de xaneiro de 2001 pola que se convoca unha xornada sobre o dereito administrativo comunitario.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 02/02/2001

Dentro do Plan de actividades da Escola Galega de Administración Pública para o 2001 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase unha xornada sobre sobre o dereito administrativo comunitario, convocatoria que se desenvolverá conforme as seguintes bases:
1. Obxectivos.
O dereito comunitario está presente dunha forma cada vez máis patente na realidade xurídica dos países membros da Unión Europea. O obxectivo da xornada é contribuír á difusión dos últimos avances do dereito comunitario, tanto en relación cos temas que tradicionalmente mereceron un maior desenvolvemento desde a instancia europea coma naquelas materias que, aínda que incorporadas máis recentemente ás políticas comunitarias, adquiriron nos últimos tempos un desenvolvemento notable e suscitaron un crecente interese na doutrina, na xurisprudencia, nas instancias políticas, nos operadores xurídicos e na cidadanía.
2. Contido.
Trataranse estes temas:
-A Carta de Dereitos Fundamentais da Unión Europea.
-Os principios articuladores da cultura no dereito comunitario.
-O principio de libre circulación de mercadorías.
-Os principios inspiradores do dereito sancionador comunitario.
-Os principios ordenadores da función pública comunitaria.
-Os principios do medio natural no dereito comunitario.
-Os principios ordenadores do proceso comunitario.
-A aplicación do dereito comunitario polos órganos xurisdiccionais nacionais.
3. Destinatarios.
Persoal ó servicio da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e datas: a xornada convocada desenvolverase no salón de actos da EGAP, (polígono das Fontiñas, rúa de Madrid, 2-4, Santiago de Compostela) o día 22 de febreiro de 2001.
5. Inscrición.
-Prazo: remata o martes, día 20 de febreiro de 2001.
-Tramitación de solicitudes: as solicitudes irán dirixidas ó director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión chamando por teléfono, o día 21 de febreiro, das 10 ás 14.45 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento da xornada, así como a de cancelala, se o escaso número de solicitudes non xustificase a súa realización.
7. Certificación de asistencia.
Entregaráselles, ó remate desta xornada, a aquelas persoas inscritas que concorresen asiduamente a ela, cando a súa asistencia sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
8. Retransmisión por Internet.
As persoas interesadas en segui-lo desenvolvemento desta xornada por Internet poden facelo a través do seguinte enderezo: www.egap.xunta.es
Santiago de Compostela, 26 de xaneiro de 2001.
Domingo Bello Janeiro
Director da Escola Galega de Administración Pública